KOMISIJOS REGLAMENTAS (EB) Nr. 377/2008
2008 m. balandžio 25 d.
įgyvendinantis Tarybos reglamento (EB) Nr. 577/98 dėl darbo jėgos atrankinio tyrimo organizavimo Bendrijoje nuostatas dėl naudotino kodifikavimo duomenims nuo 2009 m. perduoti, imties dalies naudojimo duomenims apie struktūrinius kintamuosius rinkti ir tiriamųjų ketvirčių apibrėžimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. kovo 9 d. Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje (1), ypač į jo 1 straipsnį ir 4 straipsnio 3 dalį,
kadangi:
(1)
Reglamento (EB) Nr. 577/98 1 straipsnyje reikalaujama, kad vykdant tęstinį tyrimą Komisija parengtų tiriamus ketvirčius sudarančių savaičių sąrašą.
(2)
Pagal Reglamento (EB) Nr. 577/98 4 straipsnio 3 dalį reikia įgyvendinimo priemonių, kurios apibrėžtų kintamųjų rodiklių kodus, naudojamus duomenims perduoti.
(3)
Remiantis Reglamento (EB) Nr. 577/98 4 straipsnio 4 dalimi, kintamųjų sąrašas (toliau - struktūriniai kintamieji), gali būti nustatomas iš tyrimo rodiklių, kurie turi būti tiriami tik kaip metinių vidurkių įverčiai remiantis 52 savaitėmis, bet ne ketvirčio vidurkių įverčiai. Todėl reikėtų nustatyti imties dalies naudojimo duomenims apie struktūrinius kintamuosius rinkti sąlygas.
(4)
Kadangi užimtumo ir nedarbo duomenys svarbūs, pagal šių rodiklių bendras sumas turėtų būti galima nustatyti, ar jos gautos pagal metinę imties dalį, ar pagal keturių visų ketvirčių imčių metinį vidurkį.
(5)
Atsižvelgiant į pagal ad hoc modulius surinktų duomenų svarbą, šią informaciją turėtų būti įmanoma derinti su visais kitais tyrimo kintamaisiais.
(6)
Pagal Reglamentą (EB) Nr. 577/98 su paskutiniais pakeitimais, padarytais Europos Parlamento ir Tarybos reglamentu (EB) Nr. 1372/2007, privaloma perduoti kintamąjį „atlyginimas iš pagrindinės darbovietės“. Todėl reikėtų iš dalies keisti kintamųjų kodifikavimą.
(7)
2005 m. kovo 15 d. Komisijos reglamente (EB) Nr. 430/2005, įgyvendinančiame Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje dėl naudotino kodifikavimo duomenims nuo 2006 m. perduoti ir imties dalies panaudojimo duomenims apie struktūrinius kintamuosius rinkti (2) apibrėžiamas naudotinas kodifikavimas duomenims perduoti nuo 2006 m. Tačiau siekiant atsižvelgti į dviejų kintamųjų („aukščiausio sėkmingai įgyto švietimo arba mokymo lygio sritis“ ir „mėnesinis atlyginimas iš pagrindinės darbovietės“) pakeitimus tam, kad būtų galima atitinkamai pakeisti perdavimo skiltis ir ištaisyti kai kurias kitų kintamųjų filtrų klaidas ir praleidimus, kodifikavimo sistemą nuo 2009 m. reikia iš dalies keisti. Todėl nuo 2009 m. sausio 1 d. Reglamentas (EB) Nr. 430/2005 turėtų būti panaikintas.
(8)
Šiame reglamente numatytos priemonės atitinka Tarybos sprendimu 89/382/EEB, Euratomas (3), įsteigto Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Struktūriniai kintamieji
Imties dalies naudojimo duomenims apie struktūrinius kintamuosius rinkti sąlygos nustatytos I priede.
2 straipsnis
Tiriamieji ketvirčiai
Nuo 2009 m. taikytinų tiriamų ketvirčių apibrėžtis pateikiama II priede.
3 straipsnis
Kodifikavimas
Kintamųjų, naudotinų duomenims nuo 2009 m. perduoti, kodai nustatyti III priede.
4 straipsnis
Panaikinimas
Reglamentas (EB) Nr. 430/2005 panaikinamas nuo 2009 m. sausio 1 d.
5 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2009 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. balandžio 25 d.